UNIMEDIA amintește că mai mulți lideri PD prezenți la manifestația de astăzi au mers la clădirea Președinției și au aruncat peste gardul instituției câțiva curcani, apoi au aplaudat și scandat „Demisia”.

Aruncate de la înălțime, păsările s-au lovit la picioare și au rămas țintuite la pământ, în soare.

Cruzimea față de animale, mai cu seamă în public, se pedepsește cu amendă și chiar închisoare. Asta prevede Codul Penal și asta ar risca liderii PD care au aruncat cinci curcani peste gardul Președinției, dacă s-ar aplica legea.

Pe adresa redacției noastre au parvenit mesaje în care cititorii spun că i-au recunoscut pe cei care au asistat sau chiar orchestrat scena aruncării curcanilor. Aceștia ar fi mai mulți funcționari publici din Ialoveni.